A Bizottság 878/2004/EK rendelete

(2004. április 29.)

az egyes 1. és 2. kategóriába sorolt, műszaki célokra szánt állati melléktermékek tekintetében az 1774/2002/EK európai parlamenti és tanácsi rendelettel összhangban átmeneti intézkedések megállapításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendeletre [1], és különösen annak 4. cikke (4) bekezdésére, 5. cikke (4) bekezdésére, 16. cikke (3) bekezdésére és 32. cikke (1) bekezdésére,

mivel:

(1) Az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK rendelet [2] szerint az élelmiszer, takarmány vagy trágya előállítására szánt különleges fertőzési veszélyt jelentő anyagot a Közösségbe nem lehet behozni.

(2) Az 1774/2002/EK rendelettel összhangban megállapított szabályokkal vagy a rendelet 33. cikkének (2) bekezdésében említett eljárás alapján megállapítandó szabályokkal összhangban azonban azok az 1. kategóriába tartozó anyagok, amelyek esetleg tartalmaznak különleges fertőzési veszélyt jelentő anyagot, importálhatók a Közösségbe vagy onnan exportálhatók.

(3) Az egyes harmadik országokból származó termékek behozatala és tranzitja tekintetében az 1774/2002/EK európai parlamenti és tanácsi rendelet szerinti átmeneti intézkedésekről szóló, 2003. május 12-i 812/2003/EK bizottsági rendelet [3] 2004. április 30-ig tartó átmeneti eltérésről rendelkezik az 1774/2002/EK rendeletben meghatározott, az egyes állati melléktermékek harmadik országokból történő behozatali tilalmának tekintetében.

(4) Egyes gazdasági szereplők és kereskedelmi partnerek aggodalmukat fejezték ki a takarmány- vagy élelmiszerláncon kívül eső, műszaki célokra szánt állati melléktermékekre vonatkozó tilalom tekintetében.

(5) A Bizottság tudományos véleményt kért szarvasmarhafélékből származó számos termékben, például a zselatinban és a faggyúban, a szarvasmarhafélék szivacsos agyvelőbántalmának (BSE-nek) maradék kockázatára vonatkozó mennyiségi értékelés tekintetében, amely vélemény a közeljövőben várható. Tervbe vették további egyedi vélemény kérését is.

(6) A vélemények beérkezéséig indokolt olyan átmeneti intézkedésről rendelkezni, amelyek lehetővé teszik az 1774/2002/EK rendelet értelmében 1. és 2. kategóriába tartozó és kizárólag műszaki célokra szánt egyes termékek forgalomba hozatalának, exportjának, importjának és szállításának folytatását.

(7) Ennek megfelelően olyan átmeneti intézkedéseket kell elfogadni, amelyek lehetővé teszik egyes szigorúan meghatározott, az 1. és 2. kategóriába tartozó anyagok műszaki célú felhasználását. A műszaki célokra szánt ilyen anyagok egyedi felhasználását szigorú ellenőrzött továbbítási és ellenőrzési intézkedésekhez kell kötni, ezáltal tovább csökkentve a takarmány- vagy élelmiszerláncba való bekerülés kockázatát, illetve a műszaki termékekben, például a trágyákban, talajjavító szerekben, kozmetikumokban, gyógyszerekben és gyógyászati eszközökben való szándékolatlan felhasználás kockázatát.

(8) Amennyiben a gyógyszerek gyártása során elkerülhetetlen az 1. és 2. kategóriába tartozó állati melléktermékek használata, az illetékes hatóság – a vonatkozó közösségi jogszabályokkal összhangban végzett, megfelelő eseti kockázatelemzés alapján – eltérhet az e rendelet rendelkezéseitől.

(9) A műszaki célokra szánt, a Közösségben előállított állati melléktermékek forgalomba hozatalára és exportjára vonatkozóan az 1774/2002/EK rendeletben megállapított szabályoknak alapvetően elégségesnek kell lenniük, feltéve, hogy a szigorú ellenőrzött továbbítási, azonosítási és ellenőrzési célkitűzések biztosítása érdekében kiegészítik az összegyűjtési és szállítási szabályokat; az import- és tranzitszállítmányokra tekintettel további igazolási és ellenőrzött továbbítási követelményeket kell megállapítani.

(10) A tagállamoknak végre kell hajtaniuk az e rendelet végrehajtása és különösen a visszaélésszerű felhasználás kockázatának elkerülése érdekében szükséges további ellenőrzési rendelkezéseket, és e célból együtt kell működniük; ennek megfelelően tájékoztatniuk kell a Bizottságot és a többi tagállamot, és be nem tartás esetén meg kell tenniük a szükséges intézkedéseket a vonatkozó közösségi jogszabályokkal összefüggésben.

(11) A kereskedelem megzavarásának elkerülése érdekében indokolt ésszerű időszakról rendelkezni a 2004. május 1-je után az állat-egészségügyi határállomásra érkező, olyan importált állati melléktermékek további elfogadása tekintetében, amelyeket még a régi típusú állat-egészségügyi bizonyítvány kísér.

(12) Az Élelmiszerlánc- és Állat-egészségügyi Állandó Bizottságot tájékoztatták az e határozatban előírt intézkedésekről,

ELFOGADTA EZT A RENDELETET:

1. cikk

Alkalmazási kör

Ez a rendelet a következő, az 1774/2002/EK rendelet értelmében az 1. és 2. kategóriába tartozó és kizárólag műszaki célokra szánt állati melléktermékekre alkalmazandó:

a) nyersbőr és irha, amely a 96/22/EK irányelv [4] szerinti tiltott anyagokkal kezelt állatoktól származik;

b) kiolvasztott zsiradékok, amelyek az 1774/2002/EK rendelet V. mellékletének III. fejezetében említett 1. módszer alkalmazásával gyártott 1. kategóriába tartozó anyagokból származnak, és a kérődzők kiolvasztott zsiradékai esetében azt úgy tisztították meg, hogy a megmaradó teljes oldhatatlan szennyezőanyagok maximális szintje nem haladja meg a 0,15 tömegszázalékot, és az így nyert zsírszármazékok megfelelnek legalább az 1774/2002/EK rendelet VI. mellékletének III. fejezetében említett szabályoknak;

c) kérődzők belei (tele vagy üresen); és

d) gerincoszlopot és koponyát tartalmazó csontok és csontból készült termékek, és szarvasmarhafélék szarva, amelyeket a koponyáról olyan módszer alkalmazásával választottak le, amely a koponyaüreget érintetlenül hagyta.

Az említett állati melléktermékek azonban nem származhatnak az 1774/2002/EK rendelet 4. cikke (1) bekezdése a) pontjának i. és ii. alpontjában említett állatokból.

2. cikk

Az állati melléktermékek forgalomba hozatalára és exportjára vonatkozó eltérések

Az 1774/2002/EK rendelet 20. cikkének (1) bekezdésétől eltérve a tagállamok engedélyezhetik az e rendelet 1. cikkében említett állati melléktermékek (továbbiakban: az állati melléktermékek) forgalomba hozatalát és exportját.

Az első albekezdésben rendelkezett eltérés azonban nem alkalmazandó az e rendelet 1. cikkének c) és d) pontjában említett állati melléktermékek exportjára.

3. cikk

Az állati melléktermékek importjára és tranzitjára vonatkozó eltérések

Az 1774/2002/EK rendelet 29. cikkének (1) bekezdésétől eltérve a tagállamok engedélyezhetik az állati melléktermékek importját és tranzitját.

Az importált állati melléktermékek esetében kötelező az e rendelet 5. cikkének a) pontjában említett címkéhez hasonló címke használata.

4. cikk

Az állati melléktermékek forgalomba hozatalára, exportjára és importjára vonatkozó feltételek

(1) Az állati melléktermékek forgalomba hozatalát és exportját olyan módon kell végezni, hogy az állat- és közegészségre, valamint a környezetre ne jelentsen veszélyt.

(2) Az állati melléktermékek importját a nemzeti jogszabályokkal összhangban az állat-egészségügyi bizonyítványra vonatkozó követelmények betartása mellett kell végezni.

Az import- és a tranzitszállítmányok a 97/78/EK tanácsi irányelv 8. cikkének (4) bekezdésében előírt megfigyelési eljárásnak megfelelően ellenőrzött továbbításra kerülnek.

5. cikk

Az állati melléktermékek összegyűjtése és szállítása

Az állati melléktermékek összegyűjtése és szállítása során a következő kiegészítő követelményeket kell teljesíteni:

a) az 1774/2002/EK rendelet II. mellékletének I. fejezetében előírt azonosítási követelményeken túl valamennyi csomagon el kell helyezni a következő információt feltüntető címkét "NEM HASZNÁLHATÓ ÉLELMISZER, TAKARMÁNY, TRÁGYÁK, KOZMETIKUMOK, GYÓGYSZEREK ÉS GYÓGYÁSZATI ESZKÖZÖK CÉLJÁRA";

A közösségi jogszabályokkal összhangban a gyógyszerek céljára szánt állati melléktermékek esetében azonban eltérő címke is alkalmazható. Az ilyen címkéknek azonban egyértelművé kell tenniük, hogy az állati melléktermékeket "KIZÁRÓLAG GYÓGYSZEREK CÉLJÁRA" szánják;

b) a melléktermékeket egy kijelölt és az 1774/2002/EK rendelet 18. cikkével összhangban engedélyezett műszaki üzembe kell szállítani, és olyan kezelésnek kell azokat alávetni, amely biztosítja az illetékes hatóságot arról, hogy az eredményként kapott műszaki termék nem okoz állat- és közegészségügyi kockázatot;

c) a b) pontban említett műszaki üzemnek az 1774/2002/EK rendelet 9. cikkével összhangban nyilvántartásokat kell vezetnie, és az állati melléktermékeket kizárólag az illetékes hatóság által engedélyezett műszaki célokra használhatja.

6. cikk

Ellenőrzések

(1) Az import- vagy tranzitszállítmányok tekintetében az illetékes hatóságnak rendszeres időközönként, de legalább évente kétszer dokumentum ellenőrzést kell végrehajtania az import esetében az első belépés szerinti állat-egészségügyi határállomástól az engedélyezett műszaki üzemig – a tranzit esetében a kilépés szerinti állat-egészségügyi határállomásig – tartó ellenőrzött továbbítási lánc során az importált, felhasznált és ártalmatlanított állati melléktermékek mennyiségeinek összeegyeztethetősége céljából, biztosítva az e rendeletnek és az 1774/2002/EK rendeletnek való megfelelést.

A tranzitszállítmányokra vonatkozóan az első belépés és a kilépés helye szerinti állat-egészségügyi határállomásért felelős illetékes hatóságok a szükséges mértékben együttműködnek a hatékony nyomon követhetőség és ellenőrzések biztosítása érdekében. Az illetékes hatóságoknak együtt kell működniük az egyik tagállamba importált és egy másik tagállamban felhasznált mennyiségek, az egyik tagállamból exportált, de egy másik tagállamban előállított mennyiségek és a ki- és beléptetett tranzitmennyiségek megfelelése felügyeletének biztosítása során.

(2) A Közösségben történő forgalomba hozatalra vagy az exportra szánt szállítmányok tekintetében az illetékes hatóságok elvégzik az 1774/2002/EK rendeletben, és különösen annak 7. és 8. cikkében előírt ellenőrzéseket ugyanúgy a mennyiségi összeegyeztethetőség és az előírásoknak való megfelelés ellenőrzése céljából.

7. cikk

A tagállamok által biztosítandó információk

A tagállamok az Élelmiszerlánc- és Állat-egészségügyi Állandó Bizottság keretein belül haladéktalanul tájékoztatják a Bizottságot és a többi tagállamot a következőkről:

a) a 2. és 3. cikkben biztosított eltérés alkalmazása; és

b) a 6. cikkben előírt ellenőrzési intézkedések, amelyek biztosítják, hogy az érintett állati melléktermékeket kizárólag az 5. cikk c) pontjával összhangban engedélyezett célokra használják fel.

8. cikk

Az e rendelet be nem tartása esetén meghozandó intézkedések

Az illetékes hatóság a be nem tartás esetén haladéktalanul megteszi a megfelelő intézkedéseket.

9. cikk

Hatálybalépés és alkalmazhatóság

(1) Ez a rendelet az Európai Unió Hivatalos Lapjában való kihirdetésének napján lép hatályba.

(2) Ez a rendelet 2004. május 1-jétől alkalmazandó.

(3) A 812/2003/EK bizottsági rendelet szerinti formanyomtatványú bizonyítványok azonban 2004. június 15-ig használhatók.

(4) A tagállamok 2004. augusztus 15-ig engedélyezik azoknak a szállítmányoknak az importját, amelyek 2004. június 15. előtt elhagyták a harmadik ország területét, és amelyeket esetleg még a (3) bekezdésben említett bizonyítványok kísérnek.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. április 29-én.

a Bizottság részéről

David Byrne

a Bizottság tagja

[1] HL L 273., 2002.10.10., 1. o. A legutóbb a 808/2003/EK bizottsági rendelettel (HL L 117., 2003.5.13., 1. o.) módosított rendelet.

[2] HL L 147., 2001.5.31., 1. o. A legutóbb a 2245/2003/EK bizottsági rendelettel (HL L 333., 2003.12.20., 28. o.) módosított rendelet.

[3] HL L 117., 2003.5.13., 19. o. A legutóbb a 2268/2003/EK bizottsági rendelettel (HL L 336., 2003.12.23., 24. o.) módosított rendelet.

[4] HL L 125., 1996.5.23., 3. o. A 2003/74/EK európai parlamenti és tanácsi irányelvvel (HL L 262., 2003.10.14., 17. o.) módosított irányelv.

--------------------------------------------------